अवार्डको तयारी पूरा
‘सम्पूर्ण नेपालीको महान् चाड दसैँ नजिकिँदै छ । तर हामी खेलाडीको दसैं भने सोमबार आउँदै छ ।’
काठमाडौं — ‘सम्पूर्ण नेपालीको महान् चाड दसैँ नजिकिँदै छ । तर हामी खेलाडीको दसैं भने सोमबार आउँदै छ ।’राष्ट्रिय तथा अन्तर्राष्ट्रिय खेलाडी संघका अध्यक्ष दीपक श्रेष्ठले राजधानीमा शनिबार आयोजित कार्यक्रममा पल्सर स्पोर्ट्स अवार्डबारे यस्तो अभिव्यक्ति दिएका छन् । नेपाल खेलकुद पत्रकार मञ्चले सोमबार हुने पल्सर स्पोर्टस अवार्ड २०७३ को तयारी पूरा गरेको सन्दर्भमा शनिबार कार्यक्रम गरेको थियो । प्रज्ञा प्रतिष्ठानमा हुने कार्यक्रममा ८ विधामा खेलाडी, प्रशिक्षक, खेलकर्मीलाई पुरस्कृत गरिने गरिनेछ ।अवार्डको १४ औं संस्करणसम्म आइपुग्दा अवार्डले निकै ठूलो फड्को मारेको राष्ट्रिय क्रिकेट टोलीका कप्तान पारस खड्काले बताए । अवार्डमा दुईपल्ट वर्ष खेलाडी भइसकेका पारसले युवामा पनि उपाधि जितेका थिए । अर्का पूर्वविजेता दीपक विष्टले पनि स्पोर्ट्स अवार्डले खेलाडीलाई थप मिहिनेत गर्न हरेक वर्ष प्रोत्साहित गरिरहेको बताए ।राष्ट्रिय खेलकुद परिषदका सदस्य–सचिव केशवकुमार बिष्टले स्पोर्ट्स अवार्डले नेपाली खेलकुदमा ऐतिहासिक महत्त्व बोकेको स्मरण गराए । उनले आउने दिनमा सरकारबाट पनि मञ्चलाई अवार्डका लागि सहयोग गर्ने प्रतिवद्धता व्यक्त गरे । कार्यक्रममा वर्ष खेलाडी पुरुष, महिला तथा युवा, वर्ष प्रशिक्षक, पिपुल्स च्वाइस अवार्ड, लाइफटाइम एचिभमेन्ट, पारा एथलिट र स्पेसल अवार्ड विधामा अवार्ड प्रदान गरिने मञ्चले जनाएको छ । पुरुष, महिला, प्रशिक्षक र पिपुल्स च्वाइसका विजेताले पल्सर मोटरसाइकल पाउँदा अन्यका विजेताले समान ५० हजार रुपैयाँ पाउने छन् ।